100. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Πρωτ. ΠΟΛ 222 Α.6452/176 της 9/20 Ιουλ. 1987 (ΦΕΚ Β΄ 367) Οι αγορές καινούργιου μηχανολογικού εξοπλισμού που θα πραγματοποιήσουν οι επιχειρήσεις από 1 Ιουλ. 1987 και μετά λαμβάνονται υπόψη για την κάλυψη του ποσού της υπεραξίας που θα προκύψει από την αναπροσαρμογή της αξίας του μηχανολογικού εξοπλισμού τους. Έχοντας υπόψη: 1.Με τις διατάξεις του άρθρ. 10 του σχεδίου Νόμου «Ρυθμίσεις στην άμεση και έμμεση φορολογία και άλλες διατάξεις» που έχει κατατεθεί στη Βουλή για ψήφιση, προβλέπεται ότι οι επιχειρήσεις του μεταποιητικού τομέα που επιθυμούν να προβούν σε αναπροσαρμογή, μπορούν να αναπροσαρμόσουν το σύνολο του μηχανολογικού τους εξοπλισμού με λογιστικές εγγραφές τις οποίες θα καταχωρήσουν μέχρι 30 Ιουν. 1987. 2.Με τις διατάξεις της παρ. 2 του άρθρ. 13 του ίδιου σχεδίου Νόμου, προβλέπεται ότι προκειμένου να τύχει απαλλαγής από το φόρο εισοδήματος η υπεραξία που θα προκύψει από την αναπροσαρμογή, θα πρέπει οι επιχειρήσεις να πραγματοποιήσουν αντίστοιχου ύψους αγορές καινούργιου μηχανολογικού εξοπλισμού μέσα σε χρονικό διάστημα 4 ετών από το χρόνο της αναπροσαρμογής. 3.Το γεγονός ότι καθυστερεί η ψήφιση από τη Βουλή των Ελλήνων του πιο πάνω σχεδίου Νόμου, με συνέπεια να μη μπορέσουν οι επιχειρήσεις να αναπροσαρμόσουν το μηχανολογικό τους εξοπλισμό μέσα στην προβλεπόμενη από τις διατάξεις αυτού προθεσμία (μέχρι 30 Ιουν. 1987), αποφασίζουμε: 1.Η αξία των αγορών καινούργιου εξοπλισμού στις οποίες θα προβούν οι επιχειρήσεις από 1 Ιουλ. 1987 μέχρι του νέου χρόνου αναπροσαρμογής της αξίας του μηχανολογικού εξοπλισμού τους που θα ορισθεί με την ψήφιση τον σχεδίου Νόμου «Ρυθμίσεις στην άμεση και έμμεση φορολογία και άλλες διατάξεις», συναθροίζονται με την αξία του μηχανολογικού εξοπλισμού που θα αγοράσουν μέσα σε 4 χρόνια από το χρόνο που θα προβούν σε αναπροσαρμογή, για την κάλυψη του ποσού της υπεραξίας που θα προκύψει από την αναπροσαρμογή. 2.Η απόφαση αυτή που θα κυρωθεί με νόμο, να δημοσιευθεί στην Εφημερίδα της Κυβερνήσεως. 